Andrea Kalavská

Doc. MUDr. Andrea Kalavská, PhD., MHA, rod. Augustínová (* 28. november 1977, Trenčín) je slovenská lekárka, vysokoškolská pedagogička a politička, ktorá pôsobila ako ministerka zdravotníctva Slovenskej republiky od 22. marca 2018 do 17. decembra 2019. V období od 14. apríla 2016 do 22. marca 2018 zastávala funkciu štátnej tajomníčky ministerstva zdravotníctva, do ktorej ju – rovnako ako Stanislava Špánika – navrhol minister zdravotníctva Tomáš Drucker, krízový manážer, ktorého nominovala strana SMER-SD. Do funkcie ministerky ju na odporúčanie odchádzajúceho ministra Druckera navrhol predseda vlády SR Peter Pellegrini, člen strany SMER-SD. 9. decembra 2019 podala demisiu pre ideové rozpory so stranou SMER-SD, po tom, čo vláda SR 4. decembra stiahla návrh reformy, tzv. stratifikácie nemocníc z rokovania Národnej rady SR. Po voľbách v marci 2020 pôsobila počas prvej vlny pandémie Covid-19 ako poradkyňa predsedu vlády Igora Matoviča.

Štúdium a kariéra 
Kalavská absolvovala doktorské štúdium všeobecného lekárstva na Lekárskej fakulte Univerzity Komenského v Bratislave (?2003) a doktorandské štúdium verejného zdravotníctva na Fakulte zdravotníctva a sociálnej práce Trnavskej univerzity v Trnave. Neskôr absolvovala špecializačné skúšky v odboroch vnútorné choroby a tropická medicína na Slovenskej zdravotníckej univerzite v Bratislave (SZU) a habilitáciu na Vysokej škole zdravotníctva a sociálnej práce sv. Alžbety v Bratislave, kde tiež získala titul Master of Health Administration (MHA). Od roku 2003 pôsobila na Internej klinike Fakultnej nemocnice s poliklinikou Trnava (od 1. apríla 2003 Fakultná nemocnica Trnava) a neskôr na I. internej klinike SZU a Univerzitnej nemocnice Bratislava a na Poliklinike cudzokrajných chorôb. Pedagogicky pôsobí na SZU a VŠZPaSP.

Referencie 

Osobnosti z Trenčína
Slovenskí lekári
Slovenskí vysokoškolskí pedagógovia
Absolventi Lekárskej fakulty Univerzity Komenského v Bratislave
Absolventi Fakulty zdravotníctva a sociálnej práce Trnavskej univerzity v Trnave
Vyučujúci na Slovenskej zdravotníckej univerzite v Bratislave
Vyučujúci na Vysokej škole zdravotníctva a sociálnej práce sv. Alžbety v Bratislave
Slovenskí politici
Štátni tajomníci Ministerstva zdravotníctva Slovenskej republiky
Ministri zdravotníctva Slovenskej republiky